হাড়োয়ায় গভীর রাতে তৃণমূল কার্যালয়ে ভাঙচুর, গোষ্ঠীদ্বন্দ্ব প্রকাশ্যে

বারাসত: উত্তর ২৪ পরগনা (North 24 Pargana) জেলার বসিরহাট মহকুমার হাড়োয়া ব্লকে (Haroa Block) তৃণমূল কংগ্রেসের (TMC) গোষ্ঠীদ্বন্দ্ব প্রকাশ্যে। ঘটনায় ব্লক সভাপতি ও প্রাক্তন সভাপতির দ্বন্দ্ব চরমে। অভিযোগ, শালীপুর গ্রাম পঞ্চায়েতের কলুপাড়া হাড়োয়া দুই নম্বর ব্লকের প্রাক্তন তৃণমূল সভাপতি ফরিদ জমাদার ও হাড়োয়া পঞ্চায়েত সমিতির সহ-সভাপতি খালেক মোল্লার গোষ্ঠীর দলীয় কার্যালয়ে ভাঙচুর চালায় অন্য গোষ্ঠী। নবনির্বাচিত সভাপতি সিরাজুল ইসলাম গোষ্ঠীর লোকেরা গভীর রাতে পার্টি অফিসে ভাঙচুর চালিয়েছে বলে অভিযোগ। সেখানে তৃণমূলের দলীয় পতাকা, ফেস্টুন, ব্যানার ছিঁড়ে দিয়েছে বলে অভিযোগ। কিন্তু এই অভিযোগ অস্বীকার করেছেন সিরাজুল ইসলাম। তিনি বলেন, আমরা দলের সৈনিক। দল আমাকে ব্লক সভাপতি করেছে। তারা নিজেরাই পরিকল্পনা করে ভাঙচুর করে এই ঘটনা ঘটাচ্ছে। পাল্টা তৃণমূলের ফরিদ জমাদার গোষ্ঠীর দাবি, নবনির্বাচিত সভাপতির লোকজন হামলা চালিয়েছে। তারা দখল করার চেষ্টা করছে এলাকা। ঘটনাস্থলে হাড়োয়া থানার পুলিশ।

আলিপুর গ্রাম পঞ্চায়েতের পায়রা গাছা তৃণমূলের দলীয় কার্যালয় ভাঙচুরের অভিযোগ। ঘটনায় চারজনকে পুলিশ গ্রেফতার করেছে। অন্যদিকে সোনাপুকুর শংকরপুকুর গ্রাম পঞ্চায়েতের কালিয়ারিতে দুই তৃণমূলকর্মীকে খুনের চেষ্টায় ১৫ জনকে গ্রেফতার করে হাড়োয়া থানার পুলিশ। ধৃতদের আজ সোমবার বসিরহাট মহকুমা আদালতে তোলা হচ্ছে।